Лъчезар Станчев
Санитар-опашкар

chitanka.info

Санитарят ни Радой

грижи се за чистотата,

ала често идва той

с мед и масло край устата.

Сутрин доста закъснява,

но с проверката успява:

над другарите се свежда,

ноктите им ще преглежда.

Някой смело забележи:

— Твойте нокти са нечисти!

Но Радой причини триста

има, дето ги не реже.

И за кърпи проверява.

— Покажи я! — настоява.

— Ами твоята къде е?

— Моята ли? — той се смее. —

Май че в къщи я забравих…

На кревата я оставих…

А запитат ли наред

кой е без домашно в клас,

той ще се изправи блед:

— Вчера много бях зает,

днеска ще го пиша аз…

Ей такъв е наш Радой,

ала в клас се перчи той,

бил ми важен — санитар!

Санитар ли? Опашкар!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.